બુમરાહની 13મી ઓવરમાં કોહલી ઝડપી રન લેવા ગયો ત્યારે મિડવિકેટ પરથી હાર્દિક પંડ્યાનો અત્યંત તેજ થ્રો પીચ પડ્યા બાદ અનઈવન બાઉન્સ થતા વિકેટ કીપર ઈશાન કિશનના મોઢા પર વાગ્યો હતો. આ થ્રો એટલો તેજ હતો કે ઈશાનને જમણી આંખની નીચેના ભાગમાં વાગતા રીતસરના તમ્મર આવી ગયા હતા અને ઘડીભર મૂર્છિત થઈને મેદાનમાં જ ફસડાઈ પડ્યો હતો. આ ઘટના એટલી ઝડપથી બની કે મેદાનમાં હાજર સહુકોઈના શ્વાસ અદ્ધર થઈ ગયા હતા. જો કે, તુરત ફિઝિયો આવી ગયા હતા અને પાણી છાંટીને ઈશાનને સ્વસ્થ કર્યો હતો. સ્પષ્ટ જોઈ શકાતું હતું કે ઈશાનના મોઢા પર રીતસરનું ચકામું પડી ગયું હતું. તેને તુરત પ્રાથમિક સારવાર માટે મેદાન બહાર લઈ જવાયો હતો અને તે સમયે તારે સબસ્ટીટ્યૂટ કીપર તરીકે આવ્યો હતો.